Návrh aktualizácie 
POSTUPNOSTI („ROADMAP“) IMPLEMENTÁCIE AKČNÉHO PLÁNU PRE ENVIRONMENTÁLNE TECHNOLÓGIE (ETAP) V SR

1.	ÚVOD
Európska únia si v roku 2000 vytýčila ambiciózny plán pod názvom Lisabonská stratégia. Na jej podporu sa prijímajú rôzne programy, akčné plány a politiky v oblasti hospodárskej, finančnej, sociálnej a tiež v oblasti ochrany životného prostredia. Jedným z podporných prostriedkov pre Lisabonskú stratégiu je Akčný plán pre environmentálne technológie (Environmental Technologies Action Plan – ďalej len ETAP), ktorý bol prijatý Európskou komisiou (ďalej len EK) v januári 2004 a následne potvrdený na jarnom zasadnutí Európskej rady 25. - 26. marca 2004. Hlavný cieľ stanovený ETAP-om je rozvoj ekonomiky zavádzaním najmodernejších technológií a eko-inovácií, ktoré budú ohľaduplné k životnému prostrediu. Na dosiahnutie tohto cieľa navrhla Európska komisia 28 opatrení, ktoré sú rozdelené do 4 skupín:
•	cesta od výskumu k trhu,
•	zlepšenie trhových podmienok,
•	konať globálne,
•	napredovanie.
ETAP definuje environmentálne technológie ako ,,všetky technológie, ktorých použitie je menej škodlivé pre životné prostredie ako využívanie relevantných alternatívnych technológií“. Zahŕňajú:
•	koncové technológie na znižovanie znečisťovania (napr. znižovanie znečisťovania ovzdušia, odpadové hospodárstvo);
•	výrobky a služby, ktoré menej zaťažujú životné prostredie a menej intenzívne využívajú prírodné zdroje (napr. palivové články)
•	spôsoby efektívnejšieho využívania zdrojov (napr. zásobovanie vodou, technológie, ktoré šetria energiu).
Takto definované prestupujú všetkými hospodárskymi aktivitami a sektormi, kde často znižujú náklady a zlepšujú konkurencieschopnosť znižovaním spotreby energie a surovín, čím spôsobujú menej emisií a odpadov. Tieto technológie predstavujú riešenia pre trvalo udržateľný rast verejného a súkromného trhu.
V januári 2005 Európska komisia vytvorila Správu o implementácii Akčného plánu environmentálnych technológií v roku 2004, ktorá zahŕňa najdôležitejšie výsledky, opisuje niektoré významné činnosti členských štátov a zdôrazňuje oblasti, v ktorých je potrebné vynaložiť väčšie úsilie na urýchlenie rozvoja so zreteľom na úplné vyčerpanie potenciálu environmentálnych technológií.
V tejto správe EK nabáda členské krajiny, aby si do roku 2005 stanovili národné stratégie na implementáciu ETAP. Tieto stratégie by sa mali opierať o existujúce strategické dokumenty a akčné plány a mali by uvádzať konkrétne opatrenia s cieľom mobilizovať dodatočné prostriedky rizikového financovania spojené s ekologickými inováciami a environmentálnymi technológiami.
Vo svojej správe „Prijať výzvy. Lisabonská stratégia pre rast a zamestnanosť“ skupina na vysokej úrovni, ktorej predsedal Wim Kok, stanovila ďalšie impulzy na implementáciu ETAP-u a vyzvala členské štáty, aby stanovili stratégie osobitných opatrení a termínov : „Členské štáty by mali zostaviť postupnosť implementácie ETAP, ktorá by identifikovala konkrétne opatrenia a termíny súvisiace najmä s dimenziou výskumu (predovšetkým technologických platforiem), a podporou MSP (rizikový kapitál) odstránením škodlivých dotácií.“
Podľa Správy EK pre Radu a Európsky parlament o akčnom pláne v oblasti environmentálnych technológií (2005 – 2006) z roku 2007 sú ekologické inovácie a environmentálne technológie riešením na veľkú časť problémov životného prostredia, ktoré nás v súčasnosti trápia. Pomocou vhodných opatrení, t. j. finančnej podpory alebo regulácie možno podporiť ekologické inovácie a nasmerovať trhové mechanizmy tak, aby európske hospodárstvo bolo vedúcou svetovou ekonomikou a pritom bolo aj konkurencieschopné aj ekologické.
Z analýz národných plánov realizácie ETAP vyplýva, že je potrebné realizovať systematické a koordinované opatrenia na strane dopytu, ktorými sú:
•	podpora zeleného verejného obstarávania
•	mobilizácia väčších finančných investícií
•	vytvorenie systémov overovania technológií a cieľov v oblasti účinnosti
•	nadväzovanie na sľubné postupy členských štátov
•	sústredenie sa na sektory s vysokým ziskom.
Zvýšenie dopytu na európskej úrovni, ako aj na úrovni členských krajín môže napomôcť tomu, aby sa environmentálne technológie, výrobky a služby začali bežne využívať. Súčasne s opatreniami na zvyšovanie dopytu je potrebné realizovať podporné opatrenia:
•	zabezpečenie strategického zdroja poznatkov v eko-inováciách
•	podpora informovanosti a aktívnej účasti
•	využívanie výsledkov výskumu.
Vláda SR vo väzbe na požiadavku EK dňa 21. 12. 2005 na svojom zasadaní schválila uznesením č. 1046/2005 dokument Postupnosť (Roadmap) implementácie Akčného plánu pre environmentálne technológie (ETAP) v SR. V súlade s uvedeným uznesením vlády SR a požiadavkou Pracovnej skupiny EK na vysokej úrovni pre ETAP, bol uvedený materiál v stanovenom termíne odstúpený Európskej komisii. V schválenom materiáli, ktorý bol kompromisom medzi záujmami zainteresovaných rezortov sa stanovili možnosti podpory environmentálnych technológií v Slovenskej republike. Celkove bolo na podporu environmentálnych technológií vymedzených 12 úloh. Pri jednotlivých úlohách sa stručne charakterizuje existujúci stav v danej oblasti, návrh opatrenia, merateľný ukazovateľ pokroku a kontakt na zodpovedný rezort, prípadne inštitúciu. Návrhy opatrení sú zásadne limitované nedostatkom rozpočtových prostriedkov, ohraničenosť na vlastné rozpočtové prostriedky dotknutých rezortov bola jednou z podmienok priechodnosti materiálu.
Aktualizáciu Postupnosti (Roadmap) implementácie Akčného plánu pre environmentálne technológie (ETAP) v SR vypracovalo Ministerstvo životného prostredia SR vo väzbe na požiadavky EK^1 súvisiace s pravidelným dvojročným preskúmavaním a vyhodnotením implementácie ETAP na národných úrovniach.
2.	
Vyhodnotenie plnenia opatrení Postupnosti (Roadmap) implementácie ETAP v SR, schválenej v roku 2005
Aktivita č.1 :	Štátny prierezový program výskumu a vývoja „Rozvoj progresívnych
		technológií pre výkonnú ekonomiku“
Popis opatrenia:
V súlade so zákonom č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov, stratégiou konkurencieschopnosti Slovenska do roku 2010 a pripravovanými prioritami štátnej vednej a technickej politiky je potrebné zvyšovať kvalitu výstupov výskumu a vývoja aj v oblasti environmentálnych technológií, hlavne pre oblasť znižovania energetickej náročnosti výrob a výrobkov, alternatívnych zdrojov energie a palív, využitie odpadov ako zdroja energie, nové technológie na zhodnocovanie a zneškodňovanie nebezpečných odpadov.
Merateľný ukazovateľ pokroku:
Počet riešených projektov so zameraním na environmentálne technológie.
Kontakt:
Ministerstvo školstva SR
Vyhodnotenie plnenia opatrenia č.1:
Štátny program výskumu a vývoja (ďalej len ŠP VV) „Rozvoj progresívnych technológií pre výkonnú ekonomiku“ bol v priebehu realizácie rozšírený o ďalšie dva ŠP VV, a to ŠP VV „Využívanie domácich surovín a zdrojov“ a ŠP VV „Uplatnenie progresívnych princípov výroby a premien energie“, v rámci ktorých sa plnilo predmetné opatrenie.
V rámci uvedených ŠP VV bolo riešených 8 projektov so zameraním na environmentálne technológie:
•	3 projekty v rámci ŠP VV  „Rozvoj progresívnych technológií pre výkonnú ekonomiku“
•	3 projekty v rámci ŠP VV „Využívanie domácich surovín a zdrojov“
•	2 projekty v rámci ŠP VV „Uplatnenie progresívnych princípov výroby a premien energie“.
Projekty v rámci ŠP VV „Rozvoj progresívnych technológií pre výkonnú ekonomiku“ boli zamerané na:
•	Progresívne chemické materiály hlavne na báze obnoviteľných surovín a odpadov
•	Strojnotechnologické výrobné systémy zvyšujúce konkurenčnú schopnosť gumárenského priemyslu SR
•	Zvýšenie produkčnej výkonnosti producentov biologicky aktívnych látok
Projekty v rámci ŠP VV „Využívanie domácich surovín a zdrojov“ boli zamerané na:
•	Výskum vlastností a využitia vybranej skupiny nerastných surovín
•	Modifikácia úžitkových vlastností drevných materiálov a rozšírenie oblasti ich použitia
•	Spracovanie nadbytočnej drevnej suroviny najnižšej kvality v celulózo-papierenských výrobných kapacitách na nové produkty
Projekty v rámci ŠP VV „Uplatnenie progresívnych princípov výroby a premien energie“ boli zamerané na:
•	Výrobné zdroje elektrickej energie a premeny energií
•	Vplyv trhového prostredia na prenosy a premeny elektrickej energie
Výstupom uvedených projektov bola inovácia technológie, inovácia procesu, inovácia výrobku alebo využitie nových surovín. Podrobné informácie o  projektoch sú uvedené v prílohe č.1 tohto materiálu.
ŠP VV „Rozvoj progresívnych technológií pre výkonnú ekonomiku“, ako aj ŠP VV, vytvorené vo väzbe na tento program, budú ukončené v decembri 2007.
Aktivita č.2	Informačný portál venovaný environmentálnym technológiám
Popis opatrenia:
Vytvorenie informačného systému venovaného environmentálnym technológiám, ktorý bude poskytovať komplexné informácie.
Merateľný ukazovateľ pokroku:
Vytvorený a funkčný informačný systém.
Kontakt:
Slovenská agentúra životného prostredia
Vyhodnotenie opatrenia:
Súčasťou web stránky Slovenskej agentúry životného prostredia je sekcia vytvorená k problematike environmentálnych technológií.
Sekcia obsahuje:
•	základné informácie o environmentálnych technológiách,
•	aktivity zabezpečované SAŽP v súvislosti s ETAP
•	poznatky, ciele a požiadavky vyplývajúce z európskeho Akčného plánu environmentálnych technológií a odkazy na európske stránky k ETAP
	http://europa.eu.int/comm/environment/etap/
	http://technologies.ewindows.eu.org/ ,
•	postupnosť implementácie ETAP v národných podmienkach,
•	informácie o medzirezortnej pracovnej koordinačnej skupine na implementáciu ETAP,
•	odvolávky na úzko súvisiace problematiky, akými sú integrovaná produktová politika a zelené verejné obstarávanie
	http://europa.eu.int/comm/environment/ipp/home.htm 
	http://europa.eu.int/comm/environment/gpp/index.htm ,
•	aktivity realizované v spolupráci s Európskou environmentálnou agentúrou vo väzbe na environmentálne technológie.
Na web stránke SAŽP sú vytvorené ďalšie samostatné sekcie, na ktorých je možné získavať podrobné informácie k:
•	environmentálnemu označovaniu produktov
•	schéme pre environmentálne manažérstvo a audit (ďalej len EMAS)
Aktivita č.3	Dobrovoľné nástroje environmentálnej politiky
Popis opatrenia:
V rámci environmentálneho označovania výrobkov:
•	Pokračovať v environmentálnom označovaní výrobkov so zameraním na tie, pri výrobe ktorých sa používajú environmentálne technológie.
•	Pripraviť a realizovať program environmentálneho označovania technológií.
•	Zapojiť sa do systému udeľovania environmentálnej značky Európsky kvet.

V rámci schémy pre environmentálne manažérstvo a audit (EMAS):
•	Pokračovať v podpore začleňovania organizácií do EMAS.
Merateľný ukazovateľ pokroku:
•	Počet udelených environmentálnych značiek.
•	Počet organizácií začlenených do EMAS.
•	Zákon o environmentálnom označovaní technológií.
Kontakt:
Ministerstvo životného prostredia SR,
Slovenská agentúra životného prostredia – Centrum odpadového hospodárstva a Bazilejského dohovoru
Vyhodnotenie opatrenia:
V rámci environmentálneho označovania výrobkov:
Označovanie produktov národnou environmentálnou značkou v Slovenskej republike upravuje zákon č. 469/2002 Z. z. o environmentálnom označovaní výrobkov v znení zákona č. 587/2004 Z. z. a zákona č. 217/2007 Z. z. a vyhláška č. 258/2003 Z. z., ktorou sa tento zákon vykonáva. V súvislosti s rozširovaním udeľovania národnej environmentálnej značky na služby sa pre tento účel zákonom č. 217/2007 Z. z. slovo „výrobok“ nahrádza slovom „produkt“ a slovo „tovar“ sa nahrádza slovom „výrobok“ a v tomto zmysle sa upravil aj názov a tvar národnej environmentálnej značky, t. j. „environmentálne vhodný produkt“ (EVP). Súvisiace dokumenty/predpisy sú Technické správy, smernice NPEHOV a výnosy MŽP SR. Európska environmentálna značka je upravená nariadením (ES) č. 1980/2000 o zrevidovanom systéme udeľovania environmentálnej značky spoločenstva a príslušnými rozhodnutiami EK.
V súčasnosti je udelená národná environmentálna značka 78 výrobkom, čo predstavuje 13 udelených licencií a 11 organizácií v SR. Doteraz boli vypracované národné environmentálne kritériá pre hodnotenie 29 skupín výrobkov. Riešené skupiny výrobkov sú orientované na spotrebiteľské výrobky (textilné výrobky, práčky, mrazničky, pracie prostriedky, kvapalné detergenty, vykurovacie kotly, elektrické zdroje svetla, tissue papier a ďalšie), na výrobky uplatniteľné v stavebníctve, v priemysle a v doprave (mleté vápence, oceľové smaltované vane, adsorbenty, cementy, mazacie oleje, posypové materiály a ďalšie). V súčasnom období sú pripravené národné environmentálne kritériá aj pre sektor služieb, konkrétne pre ubytovacie zariadenia. Vo väzbe na potenciálny záujem o udelenie národnej environmentálnej značky, ako aj rozšírenie oblastí, ktoré významným spôsobom ovplyvňujú životné prostredie, nové skupiny produktov by mali zahŕňať najmä zatepľovacie systémy, výrobky z recyklovanej gumy a plastov, kotly na spaľovanie biomasy, infražiariče, upratovacie a čistiace služby a služby na stavebné práce.
Produkty ocenené národnou environmentálnou značkou spĺňajú environmentálne kritériá nie len z hľadiska svojho zloženia, používania či zneškodňovania, ale aj z hľadiska technológií, ktorými sú dané produkty vyrábané. 
Medzi držiteľov národnej značky, ktorí pri výrobe ocenených produktov používajú environmentálne technológie, patria:
•	Považská cementáreň, a.s. Ladce
•	FESTAP s.r.o. Bratislava
•	BRAMAC - strešné systémy, spol. s r.o. Ivanka pri Nitre 
•	DURISOL – STAV spol. s r.o.
•	COMPAG SK, s.r.o. Bratislava
•	MATADOR RUBBER s.r.o. Púchov
•	Metsä Tissue, a.s. Žilina
V prílohe č 2 je uvedený aktuálny zoznam súčasných držiteľov značky EVV.
V SR sa uplatňuje aj environmentálne označovanie typu II podľa STN EN ISO 14021. Ide o vlastné vyhlásenia tvrdení organizácií o environmentálnych vlastnostiach produktov, ktoré sú formulované výrobcami, dovozcami, distribútormi, maloobchodníkmi alebo kýmkoľvek, kto má pravdepodobný prospech z tvrdenia. Vlastné vyhlásenia sa môžu uvádzať aj bez certifikácie treťou stranou. Na základe požiadaviek tejto normy bolo v roku 2007 overené vlastné vyhlásenie tvrdenia o environmentálnych vlastnostiach murovacích tvárnic z pórobetónu spoločnosti PORFIX – pórobetón, a.s. Zemianske Kostoľany. Spoločnosť dokáže svojou technológiou recyklovať a spätne využiť anorganické materiály (druhotnú surovinu) v objeme minimálne 160 tisíc ton ročne, ktoré by inak skončili ako odpad. Hlavným energetickým zdrojom pre výrobu pórobetónu je odpadová para z generátorov tepelnej elektrárne Nováky, ktorá tvorí 88,3 % celkovej spotreby energie výrobného procesu pórobetónu.
V rámci európskej schémy environmentálneho označovania zatiaľ nebola v SR udelená environmentálna značka „Európsky kvet“ žiadnemu subjektu. V tomto období oficiálne požiadali o udelenie európskej environmentálnej značky dva subjekty z oblasti elektrotechnického priemyslu a ubytovacej služby a sú v procese posudzovania zhody.
Európska komisia pripravila v októbri 2007 prvý návrh systému verifikácie (overovania) environmentálnych technológií, ktorý je od 15. novembra 2007 do 20. januára 2008 v procese pripomienkovania členskými krajinami a zainteresovanými stranami. Vo väzbe na požiadavky EK, ktoré vyplynú z konečného materiálu budú v SR vytvorené potrebné opatrenia.
V rámci schémy pre environmentálne manažérstvo a audit (EMAS):
V roku 2006 bol do schémy EMAS registrovaný 1 subjekt pôsobiaci v oblasti gumárenského priemyslu a v roku 2007 získali registráciu v EMAS 2 strojárenské podniky. V súčasnosti je v SR 5 organizácií registrovaných v schéme EMAS, čím sa SR umiestňuje na štvrtom mieste v rebríčku novoprijatých členských krajín za Českou republikou (28), Maďarskom (8) a Poľskom (7). EMAS Register SR je uvedený v prílohe č.3.
Na zvýšenie informovanosti organizácií o cieľoch EMAS, prostredníctvom ktorých môžu získať na hodnote pokiaľ ide o plnenie predpisov, úspory nákladov a imidž na verejnosti, sa využívajú tématické konferencie (napr. Dobrovoľné nástroje environmentálnej politiky a eko-inovácie ), odborné semináre ( napr. EMAS v samospráve ), účelové publikácie ( napr. Príručka EMAS ), odborné časopisy (napr. KVALITA, Enviromagazín) a ďalšie funkčné prostriedky na podporu všeobecného povedomia o EMAS (napr. spolupráca s NGO).
Systémy environmentálneho manažérstva (ďalej len „EMS“) podľa medzinárodnej normy EN ISO 14001 majú vo vzťahu k dobrovoľným nástrojom environmentálnej politiky osobitné postavenie v tom, že ich využívanie je založené len na obchodnom vzťahu medzi organizáciou, ktorá EMS zaviedla a certifikačnou spoločnosťou, ktorá zavedený EMS organizácii certifikovala. Environmentálny význam využívania týchto nástrojov v trhovom prostredí spočíva predovšetkým v preskúmavaní vhodného dobrovoľného environmentálneho správania organizácie prostredníctvom riadenia vplyvov svojich činností, výrobkov a služieb na životné prostredie v súlade s environmentálnou politikou  organizácie a jej environmentálnymi cieľmi. Neoddeliteľnou súčasťou pre získanie certifikátu je preukázanie zlepšovania prostredníctvom eko-inovatívneho prístupu v technologických procesoch, v navrhovaní výrobkov, v riadení a v službách.
K 30.6.2007 malo v SR certifikovaný EMS podľa ISO 14001približne 380 organizácií.
V prílohe č.4 sú uvedené trendy v registrácii EMAS v EÚ a certifikácii EMS v SR z hľadiska sektorov.
Aktivita č.4	Ekodizajn výrobkov využívajúcich energiu
Popis opatrenia:
Úplná implementácia smernice o ekodizajne výrobkov využívajúcich energiu.
Merateľný ukazovateľ pokroku:
•	Novelizácia a doplnenie zákona NR SR č. 264/1999 Z. z. zo 7. septembra 1999 o technických požiadavkách na výrobky a o posudzovaní zhody a o zmene a doplnení niektorých zákonov
•	Príprava nariadení vlády v nadväznosti na uvedenú novelu zákona
Kontakt:
Ministerstvo hospodárstva SR
Vyhodnotenie opatrenia:
Vláda SR schválila návrh zákona o environmentálnom navrhovaní a používaní výrobkov využívajúcich energiu (zákon o ekodizajne) s pripomienkami, prijala k nemu uznesenie vlády Slovenskej republiky č. 734 z 5. septembra 2007 a poverila predsedu vlády predložiť vládny návrh zákona predsedovi Národnej rady SR na ďalšie ústavné prerokovanie a ministra hospodárstva uviesť vládny návrh zákona v Národnej rade SR.
Návrh zákona vytvára rámec na stanovenie požiadaviek na environmentálne navrhovanie výrobkov využívajúcich energiu, s výnimkou dopravných prostriedkov, s cieľom zabezpečiť voľný pohyb týchto výrobkov v rámci vnútorného trhu. Cieľom je tiež zvýšenie účinnosti využitia energie na výrobu a prevádzku výrobkov počas celého životného cyklu výrobku. Opatrenia uvedené v návrhu zákona sú prijímané za účelom dosiahnutia úspor energie, čo bude mať vplyv na celkovú spotrebu energie a pozitívny dopad na životné prostredie.
Návrh zákona vymedzuje povinnosti výrobcu a jeho splnomocnenca pred uvedením výrobku na trh alebo pred uvedením výrobku do prevádzky, stanovuje obsah vyhlásenia o zhode, zakazuje umiestňovať na výrobok označenie, ktoré by mohlo významom alebo formou zavádzať užívateľov a spôsobiť zámenu s označením CE a vymedzuje poskytovanie informácií o výrobku priamemu užívateľovi. Pre výrobky, ktorým bola udelená environmentálna značka podľa zákona č. 469/2002 Z. z. o environmentálnom označovaní výrobkov v znení neskorších predpisov, sa uznáva splnenie požiadaviek na ekodizajn. Výrobca alebo jeho splnomocnenec si pri posudzovaní zhody výrobku môže zvoliť postup vnútornej kontroly projektu alebo systém riadenia pre posudzovanie zhody.
Prijatím zákona o environmentálnom navrhovaní a používaní výrobkov využívajúcich energiu (zákona o ekodizajne) sa plne implementuje smernica Európskeho parlamentu a Rady 2005/32/ES.

Aktivita č.5	Schéma podpory nákupu inovatívnych technológií a budovania systémov
		manažérstva kvality (Schéma IT a K)
Popis opatrenia:
Podpora inovatívnych technológií pre malé a stredné podniky prostredníctvom Schémy IT a K, zohľadňujúc pritom environmentálne aspekty.
Merateľný ukazovateľ pokroku:
Množstvo finančných prostriedkov na podporu inovatívnych technológií pre malé a stredné podniky prostredníctvom Schémy IT a K.

Kontakt:
Ministerstvo hospodárstva SR
Vyhodnotenie opatrenia:
V priebehu roku 2005 boli žiadateľom v rámci Schémy IT a K vyplatené nenávratné finančné príspevky vo výške 13 934 tis. Sk.
V roku 2006 neboli na realizáciu uvedenej Schémy vyčlenené žiadne finančné prostriedky.
Platnosť schémy skončila dňa 31. 12. 2006.
Aktivita č.6	Schéma na podporu úspor energie a využitia obnoviteľných energetických
		zdrojov (schéma de minimis DM–003/03)
Popis opatrenia:
Podpora obnoviteľných zdrojov energie 
Merateľný ukazovateľ pokroku:
•	podiel obnoviteľných zdrojov energie na celkovej spotrebe energie
•	úspora energie
Kontakt:
Ministerstvo hospodárstva SR
Slovenská energetická agentúra
Vyhodnotenie opatrenia:
Vláda SR dňa 12. októbra 2005 schválila materiál „Návrh rozpočtu verejnej správy na roky 2006-2008“ (ÚV SR č. 790/2005), na základe ktorého neboli na rok 2006 pridelené finančné prostriedky na Schému na podporu úspor energie a využitia obnoviteľných energetických zdrojov (Schéma pomoci de minimis DM-003/03/znenie s úpravami zmeny 1-01/2004).
Platnosť schémy skončila dňa 31. 12. 2006.
Aktivita č.7	Podpora rozvoja obnoviteľných zdrojov energie (OZE)
Popis opatrenia:
Podpora obnoviteľných zdrojov energie 
Merateľný ukazovateľ pokroku:
•	Zameranie výskumu a vývoja do technológií, ktoré zvýšia konkurencieschopnosť slovenskej ekonomiky
•	Zavedenie podporného programu pre biomasu
•	Prijatie opatrení zameraných na podporu vývoja a výroby zariadení a inovačných technológií s vysokou energetickou účinnosťou
Kontakt:
Ministerstvo hospodárstva SR
Ministerstvo pôdohospodárstva SR
Vyhodnotenie opatrenia:
V apríli 2007 vláda SR schválila materiál „Stratégia vyššieho využitia obnoviteľných zdrojov energie v SR“, zámerom ktorého je zvýšiť využívanie obnoviteľných zdrojov energie v súlade so stanovenými cieľmi do roku 2010, resp. 2015. Tieto ciele sú určené na základe potenciálov jednotlivých zdrojov, aktuálneho stavu využívania týchto zdrojov a predpokladaného využívania v budúcich rokoch. Pre dosiahnutie uvedených cieľov je potrebné realizovať aj opatrenia v oblasti vzdelávania, vedy a výskumu.
Ministerstvo hospodárstva SR schválilo Program vyššieho využitia biomasy a slnečnej energie v domácnostiach. Ide o podporu domácností, ktoré nie sú oprávnené čerpať zo Štrukturálnych fondov EÚ. Dotácie budú pridelené po splnení určitých kritérií a administrátorom tohto programu bude Slovenská inovačná a energetická agentúra. Ministerstvo hospodárstva SR podporí kotly na biomasu, ktoré sú určené na spaľovanie drevných peliet, brikiet a štiepok alebo využívajú splyňovanie dreva. Tieto však musia spĺňať určité kritériá, ktoré minimalizujú negatívne dopady spaľovania biomasy na životné prostredie. Celková výška finančných prostriedkov vyčlenených na jeden rok je plánovaná na 100 mil. Sk. Program trvá do roku 2015.
Ministerstvo pôdohospodárstva vypracovalo návrh Akčného využívania biomasy, ktorý je v tomto období vnútrorezotne pripomienkovaný. Zavedenie podporného programu pre biomasu vyžadovalo zmapovanie situácie na Slovensku, týkajúce sa stanovenia vlastného potenciálu biomasy a taktiež spoznanie fyzickej dostupnosti a kvantifikácie lesnej a poľnohospodárskej biomasy. Táto úloha bola v rámci Akčného plánu pre podporu biomasy splnená. Možno konštatovať, že podporné programy pre biomasu sú riešené prostredníctvom moderných technológií v súlade s požiadavkou podpory vývoja a výroby inovačných technológií práve so zameraním na vysokú energetickú účinnosť.
Aktivita č.8	Podpora využívania biopalív v doprave
Popis opatrenia:
•	Vypracovať a realizovať Národný program využívania biopalív v doprave a stanoviť ciele do roku 2010.
•	Pripraviť program finančnej podpory výroby a používania biopalív v doprave.
Merateľný ukazovateľ pokroku:
Plnenie cieľov Národného programu využívania biopalív v doprave.
Kontakt:
Ministerstvo hospodárstva SR
Ministerstvo pôdohospodárstva SR
Vyhodnotenie opatrenia:
V decembri 2005 vláda schválila uznesením č. 1022/2005 Národný program rozvoja biopalív (ďalej len „Program biopalív“) a z neho vyplývajúce indikatívne ciele vyjadrené referenčnými hodnotami pre roky 2006 až 2010.
Praktická realizácia programu biopalív  je v súčasnosti ustanovená:
-	zákonom č. 98/2004 Z. z. o spotrebnej dani z minerálneho oleja v znení neskorších predpisov (s účinnosťou od 01.05.2004),
-	nariadením vlády SR č. 246/2006 Z. z. o minimálnom množstve pohonných látok vyrobených z obnoviteľných zdrojov v motorových benzínoch a motorovej nafte, uvádzaných na trh SR (s účinnosťou od 01.05.2006; ďalej len nariadenie k biopalivám), ktoré pre všetky subjekty uvádzajúce motorové benzíny a motorovú naftu do voľného obehu v SR ustanovuje povinnosť uvádzať minimálne množstvá biopalív v sortimente motorových palív ako tzv. „povinnú ponuku“ pre uplatňovanie biopalív na tomto trhu v súlade so smernicou 98/70/ES, týkajúcou sa kvality motorového benzínu a motorovej nafty a jej novelizácie (smernica 2003/17/ES)..
Schválenie nariadenia k biopalivám naštartovalo v polovici roka 2006 praktickú realizáciu Programu biopalív, prostredníctvom reťazca podnikateľských subjektov „pestovateľ/chovateľ – spracovateľ – výrobca biozložiek a motorových palív – distribútor – spotrebiteľ/zákazník, so zameraním na:
-	primiešavanie esterov do časti vyrobenej motorovej nafty v kvalite STN EN 590, resp. motorová nafta s prímesou esterov v kvalite EN 590 bola na domáci trh uvádzaná z dovozu;
-	primiešavanie ETBE (etylterbutyléteru) do motorového benzínu v kvalite STN EN 228 s následným uvádzaním tohto výrobku na domáci trh.
Vyššie uvedená realizácia programu biopalív je kvantifikovaná ako plnenie pomernej referenčnej hodnoty 1,333 %, ktorá je vypočítaná od termínu účinnosti nariadenia vlády k biopalivám (ako osem dvanástin z 2 %). Skutočne dosiahnuté plnenie referenčnej hodnoty za osem mesiacov je vyjadrené údajom cca 1,041 % energetického obsahu z celkového množstva motorového benzínu a motorovej nafty, uvedených na domáci trh.
Údaje o množstvách motorového benzínu a motorovej nafty sa v štatistikách uvádzajú za celý r. 2006, pričom množstvá biozložiek (estery, ETBE) sa štatisticky hodnotia za obdobie 
8 kalendárnych mesiacov, t.j. od účinnosti nariadenia vlády k biopalivám. Primiešavanie esterov do motorovej nafty, resp. dovoz takéhoto zmesového paliva sa datuje od augusta 2006, naproti tomu výroba ETBE (etyl-tercbutyl-éter) z bioetanolu, čiže s primiešavaním ETBE do benzínu sa oficiálne začalo až v decembri 2006. Dosiahnuté plnenie referenčnej hodnoty (% biozložiek na energetický obsah motorových palív) za december 2006 je vyčíslené hodnotou 2,18 %. Takýto trend plnenia referenčnej hodnoty (viac ako 2 %) bol dosiahnutý aj za mesiace január až marec 2007, čo preukazuje reálne plnenie referenčných hodnôt o obsahu biopalív ustanovených nariadením vlády k biopalivám pre rok 2007.
Uvedením motorovej nafty s obsahom esterov a motorového benzínu s obsahom ETBE na prírodnej báze na trhu s palivami je Slovensko prvou krajinou v regióne V4, ktorá reálne vyrába a predáva na domácom trhu komplexne motorovú naftu aj motorový benzín s obsahom biozložiek.
Vo väzbe na Národný program využívania biopalív bol Ministerstvom pôdohospodárstva SR vypracovaný návrh Akčného plánu využívania biomasy, popísaný v opatrení č.7 tohto materiálu.

Aktivita č.9	Environmentálny fond
Popis opatrenia:
Z prostriedkov Environmentálneho fondu podporovať využívanie malých, lokálnych obnoviteľných zdrojov energie.
Merateľný ukazovateľ pokroku:
Množstvo finančných prostriedkov poskytnutých na podporu projektov so zameraním na využívanie malých, lokálnych obnoviteľných zdrojov energie.
Kontakt:
Ministerstvo životného prostredia SR
Environmentálny fond

Vyhodnotenie opatrenia:
Jednou z oblastí podpory v rámci Environmentálneho fondu je oblasť „Ochrana ovzdušia a ozónovej vrstvy Zeme“, ktorá zahŕňa aktivity „Podpora výroby tepla, teplej úžitkovej vody a elektrickej energie prostredníctvom využívania obnoviteľných zdrojov“ a „ Podpora výroby tepla, teplej úžitkovej vody a elektrickej energie prostredníctvom využívania obnoviteľných zdrojov pre fyzické osoby“. V rámci týchto dvoch aktivít boli v roku 2006 poskytnuté dotácie na 5 projektov v objeme 5 900 000 Sk. Od 1. januára 2007 do 28. júna 2007 predstavoval objem poskytnutých dotácií na 19 projektov 25 514 980 Sk.
Podrobný popis realizovaných projektov je uvedený v prílohe č.5.

Aktivita č.10	Recyklačný fond
Popis opatrenia:
Na základe § 63 ods. 1i) zákona NR SR č. 223/2001 o odpadoch (v znení neskorších predpisov) podporovať výskum inovatívnych technológií na recykláciu a zhodnocovanie odpadov a ich uvádzanie do praxe.
Merateľný ukazovateľ pokroku:
Množstvo finančných prostriedkov na podporu inovatívnych technológií na recykláciu a zhodnocovanie odpadov a ich uvádzanie do praxe.
Kontakt:
Ministerstvo životného prostredia SR
Recyklačný fond
Vyhodnotenie opatrenia:
Recyklačný fond nemôže podporovať aktivity zamerané priamo na výskum inovatívnych technológií, zákon č. 223/2001 však umožňuje podporu aktivít zameraných na aplikáciu nových recyklačných technológií do praxe.
V roku 2006 boli v rámci Recyklačného fondu schválené dotácie na 14 projektov podporujúcich recykláciu a zhodnotenie komodít v objeme 153 002 024 Sk. Počet schválených dotácií za rok 2007 predstavuje objem 306 146 081 Sk v rámci 18 projektov.
Okrem recyklácie a zhodnocovania odpadov boli v rámci týchto aktivít podporované aj projekty zamerané na inovatívne technológie, z ktorých uvádzame ako príklady:
•	Aplikácia nových technológií zhodnotenia odpadového skla na výrobu tepelno-izolačného granulátu pre stavebné účely.
•	Racionalizácia a inovácia technológií pri spracovaní starých vozidiel a optimalizácia logistiky zberu.
Vyššie uvedené projekty boli podporené v objeme 39 979 100 Sk
Podrobný popis všetkých realizovaných projektov v rámci Recyklačného fondu v rokoch 2006 a 2007 je uvedený v prílohe č.6.
Aktivita č.11	Príručka pre poskytovanie environmentálnej štátnej pomoci
Popis opatrenia:
Vypracovať národnú príručku na poskytovanie štátnej environmentálnej pomoci.
Merateľný ukazovateľ pokroku:
Národná príručka na poskytovanie štátnej environmentálnej pomoci.
Kontakt:
Ministerstvo životného prostredia SR
Vyhodnotenie opatrenia:
Keďže jednotlivé rezorty a fondy majú vytvorené špecifické schémy a príručky pre poskytovanie štátnej pomoci, nebolo potrebné vypracovať národnú príručku.
V rámci rezortu životného prostredia sú vypracované nasledujúce materiály:
Pre projekty schvaľované v rámci Operačného programu Základná infraštruktúra, Priorita 2 Environmentálna infraštruktúra, opatrenie 2.3 Zlepšenie a rozvoj infraštruktúry odpadového hospodárstva a opatrenie 2.2 Zlepšenie a rozvoj infraštruktúry na ochranu ovzdušia pre súkromný sektor, boli v predchádzajúcom programovom období vytvorené a platné dve schémy štátnej pomoci:
•	Schéma štátnej pomoci pre zlepšenie a rozvoj infraštruktúry pre ochranu ovzdušia
•	Schéma štátnej pomoci pre zlepšenie a rozvoj infraštruktúry odpadového hospodárstva.
Pre žiadateľov v rámci schém štátnej pomoci boli vypracované príručky pre žiadateľa o nenávratný finančný príspevok.
Podmienky poskytovania štátnej pomoci z Environmentálneho fondu upravuje zákon č. 587/2004 Z. z. o Environmentálnom fonde a o zmene a doplnení niektorých zákonov. Vykonávacím predpisom k zákonu je vyhláška č. 157/2005 Z. z. Fond má zriadenú web stránku www.envirofond.sk , na ktorej sú uvedené potrebné informácie a návody pre žiadateľov o projekty, aktualizované k danému roku, organizačný poriadok Environmentálneho fondu, ako aj prehľady realizovaných projektov v minulých rokoch.
Právny rámec poskytovania prostriedkov z Recyklačného fondu upravuje Zákon č. 223/2001 Z. z. o odpadoch a o zmene a doplnení niektorých zákonov. Vykonávacím predpisom k zákonu je vyhláška Ministerstva životného prostredia SR č. 127/2004 Z. z,. o sadzbách pre výpočet príspevkov do Recyklačného fondu, o zozname výrobkov, materiálov a zariadení, za ktoré sa platí príspevok do Recyklačného fondu a o podrobnostiach o obsahu žiadostí o poskytnutie prostriedkov z Recyklačného fondu.
Recyklačný fond je neštátny účelový fond bez napojenia na štátny rozpočet. Poskytovanie prostriedkov z Recyklačného fondu je:
•	nárokovateľné
-	obligatórne príspevky obciam vo väzbe na ich výsledky v oblasti separovaného zberu a zabezpečovania zhodnocovania jednotlivých zložiek komunálneho odpadu (§ 64 ods. 1 zák. č. 223/2001 Z. z.),
-	obligatórna úhrada prostriedkov vyplácaných spracovateľmi starých vozidiel držiteľom starých vozidiel, ktorí staré vozidlá sami umiestnia na určené parkovisko (§ 64 ods. 3 zák. č. 223/2001 Z. z.),
•	nenárokovateľné
-	účelový úver
-	účelová dotácia.
O poskytovaní prostriedkov rozhoduje v prípade ich nenárokovateľnosti Správna rada Recyklačného fondu (§ 58 zák. č. 223/2001 Z. z.) na základe žiadosti o poskytnutie prostriedkov, obsahové náležitosti ktorej sú stanovené v § 3 vyhl. č. 127/2004 Z. z..
Forma žiadosti o poskytnutie prostriedkov a postup pri posudzovaní žiadostí a rozhodovaní o nich sú stanovené vnútornou dokumentáciou Recyklačného fondu – Smernicou o poskytovaní finančných prostriedkov z Recyklačného fondu (A 05.03), ktorá je schválená Správnou radou Recyklačného fondu ako súčasť Štatútu Recyklačného fondu.
Všetky uvedené informácie sú dostupné a stránke www.recfond.sk .
Aktivita č.12	Environmentálne vhodné (zelené) verejné obstarávanie
Popis opatrenia:
Vypracovať novelu zákona o verejnom obstarávaní, v ktorej by boli zahrnuté environmentálne kritériá v zmysle Príručky environmentálneho verejného obstarávania.
Merateľný ukazovateľ pokroku:
Novela zákona o verejnom obstarávaní.
Kontakt:
Ministerstvo životného prostredia SR
Úrad pre verejné obstarávanie
Vyhodnotenie opatrenia:
V Slovenskej republike bol prijatý zákon NR SR č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“), ktorým boli implementované smernice Európskeho parlamentu a Rady o verejnom obstarávaní, uvádzajúce možnosti začlenenia environmentálnych hľadísk do technických špecifikácií predmetu zákazky a kritérií na vyhodnotenie ponúk, resp. pravidiel na vyhodnotenie splnenia podmienok účasti vo verejnom obstarávaní.
Zelené verejné obstarávanie (GPP) možno v praxi aplikovať na základe paragrafov 30, 34 a 35 zákona o verejnom obstarávaní.
V súvislosti s národnými akčnými plánmi pre zelené verejné obstarávanie, ktoré EK vyžaduje od členských krajín a vzhľadom na závery prieskumov uplatňovania GPP v SR MŽP SR v spolupráci s SAŽP vypracovalo ako iniciatívny materiál Národný akčný plán pre zelené verejné obstarávanie v SR na roky 2007-2010 (ďalej len NAP GPP), ktorý bol dňa 7.11.2007 schválený uznesením vlády SR č. 944/2007.
3.	
Návrh aktualizácie Postupnosti („Roadmap“) implementácie ETAP v SR
Aktivita č.1	Posudzovanie návrhov projektov a výsledkov riešenia štátnych programov
		výskumu a vývoja z hľadiska miery naplnenia ekologických indikátorov
Zodpovedajúca aktivita podľa ETAP:
1.	Zlepšenie a rozšírenie výskumu, vývoja a zavádzania do praxe, zlepšenie koordinácie
	medzi relevantnými programami.
6.	Pre kľúčové výrobky, procesy a služby vypracovať a odsúhlasiť ciele zamerané
	na výkonnosť.
Súčasný stav:
V rámci štátnej vednej a technickej politiky sú cieľavedome vytvárané podmienky pre rozvoj vedy a techniky a rýchlejšie zavádzanie výsledkov výskumu a vývoja do praxe. Ciele a zámery Lisabonskej stratégie v oblasti vedy a techniky a Stratégia konkurencieschopnosti SR do roku 2010 si vyžaduje uskutočniť viaceré opatrenia v celom systéme slovenskej vedy a techniky. V septembri 2007 bol prijatý Dlhodobý zámer štátnej vednej a technickej politiky do roku 2015, ktorého ciele a zámery sú zosúladené a previazané tak, aby veda a technika pružne reagovali na vnútorné (národné) a vonkajšie (medzinárodné) požiadavky. Ich plnenie bude permanentne monitorované, priebežne vyhodnocované a následne aktualizované, aby veda a technika plnili očakávané poslanie byť neoddeliteľnou súčasťou hospodárskeho a spoločenského rozvoja SR a byť príspevkom ku zvyšovaniu konkurencieschopnosti ES.
ŠP VV v rámci financovania projektov výskumu a vývoja zohľadňujú efektívnosť z hľadiska ekonomického a ekologického (napr. recyklovateľnosť), trvalé zvyšovanie pridanej hodnoty s cieľom zvýšiť konkurencieschopnosť so zahraničnou produkciou, vyššie zhodnocovanie odpadov vznikajúcich z výroby a užitia produktov a zabezpečenie významného zníženia rizika materiálov s obsahom nebezpečných látok pre zdravie a životné prostredie ich náhradou za bezpečnejšie materiály.
Návrh opatrenia:
V súlade so zákonom č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov, stratégiou konkurencieschopnosti Slovenska do roku 2010 a dlhodobým zámerom štátnej vednej a technickej politiky do roku 2015 prijatej uznesením vlády SR č. 766/2007 zamerať sa na posudzovanie výstupov výskumu a vývoja aj v oblasti environmentálnych prínosov, a to uvádzať indikátory predpokladaných environmentálnych prínosov pri vyhlasovaní verejnej výzvy na predkladanie žiadostí o financovanie projektov výskumu a vývoja a po skončení riešenia projektu hodnotiť environmentálne prínosy, ktoré sa dosiahli výsledkami riešenia.
Merateľný ukazovateľ pokroku:
•	Zapracovanie indikátorov predpokladaných environmentálnych prínosov pri vyhlasovaní verejnej výzvy na predkladanie žiadostí o financovanie projektov výskumu a vývoja financovaných z kapitoly rozpočtu MŠ SR
•	Počet vyriešených projektov ŠP VV vo väzbe na mieru naplnenia ekologických indikátorov
Kontakt:
Ministerstvo školstva SR
Aktivita č.2	Efektívny informačný portál pre environmentálne technológie
Zodpovedajúca aktivita podľa ETAP:
4.	Poskytovanie podkladov pre vývoj európskeho katalógu existujúcich smerov a databáz
	o environmentálnych technológiách.
Súčasný stav:
Sekcia venovaná problematike environmentálnych technológií bola vytvorená na stránke SAŽP. Ďalšie informácie o environmentálnych technológiách sa nachádzajú vo viacerých databázach a informačných systémoch rezortov (MŠ SR, MH SR, MŽP SR). Je potrebné doplniť sekciu na stránke SAŽP o nasledovné informácie:
•	výzvy na podávanie žiadostí o financovanie projektov, týkajúcich sa environmentálnych technológií,
•	odkazy na jednotlivé databázy environmentálnych technológií,
•	odkazy na databázu produktov s environmentálnou značkou,
•	odkazy na databázu podnikov so zavedeným EMS podľa ISO 14001 a databázu podnikov registrovaných v EMAS,
•	odkazy na databázy IPKZ a SCPC,
•	prepojenie s informačnými systémami ostatných rezortov,
•	prepojenie so stránkami s príslušnými právnymi predpismi EÚ a SR                            ( http://eur-lex.europa.eu , http://jaspi.justice.gov.sk , www.zbierka.sk ),
•	odkaz na databázu environmentálnych technológií EÚ,
•	informácie o aktuálnych konferenciách, seminároch, podujatiach k environmentálnym technológiám a eko-inováciám v krajinách EÚ.
Návrh opatrenia:
Vytvorenie efektívneho informačného systému venovaného environmentálnym technológiám na poskytovanie komplexných informácií zainteresovaným stranám v SR.
Merateľný ukazovateľ pokroku:
•	Obsahová stránka informačného portálu SAŽP k environmentálnym technológiám
•	Aktuálnosť informácií na informačnom portáli
Kontakt:
Slovenská agentúra životného prostredia
Aktivita č.3	Dobrovoľné nástroje environmentálnej politiky
Zodpovedajúca aktivita podľa ETAP:
6.	Pre kľúčové výrobky, procesy a služby vypracovať a odsúhlasiť ciele zamerané
	na výkonnosť.
22.	Zvýšenie povedomia obchodnej a spotrebiteľskej sféry.
Súčasný stav:
a)	Environmentálne označovanie produktov
Environmentálne označovanie produktov je jedným z kľúčových dobrovoľných nástrojov environmentálnej politiky a jeho hlavnou funkciou je podporovať produkciu, používanie a spotrebu takých produktov (výrobky a služby), ktoré svojou environmentálnou kvalitou predstavujú významný potenciál vo vzťahu k znižovaniu priamych a nepriamych negatívnych vplyvov na životné prostredie, zdravie populácie a biodiverzitu rodov, druhov a ekosystémov; podporovaniu konkurencieschopnosti výrobkov a služieb na vnútornom trhu EÚ, výchove a vzdelávaniu výrobcov, obchodu, poskytovateľov služieb, spotrebiteľov, verejnej správy, škôl a ďalších zainteresovaných strán, smerom k zmene neudržateľnej výroby a spotreby na udržateľnú.
Existujú tri typy štandardizovaných (normovaných) environmentálnych označovaní a vyhlásení:
•	typ I. – produkty spĺňajúce vopred stanovené environmentálne požiadavky v rámci určitej výrobkovej kategórie, ktoré sú nezávisle overované treťou stranou. V Európskom spoločenstve sa environmentálne označovanie vykonáva podľa nariadenia (ES) č. 1980/2000 zo 17. júla 2000 o revidovanej metóde  Spoločenstva na udeľovanie environmentálnej značky Európsky kvet. Predpisy súvisiace a nariadením tvoria rozhodnutia Komisie pre systémové a vecné otázky. V súčasnom období sú Komisiou vydané environmentálne kritériá formou rozhodnutí na 25 skupín výrobkov a služieb. Súčasťou environmentálnych kritérií v rámci jednotlivých skupín produktov sú environmentálne požiadavky na technologický proces. V roku 2008 sa očakáva ukončenie prebiehajúceho revízneho procesu predmetného nariadenia. Súčasný stav v oblasti udeľovania národnej a európskej environmentálnej značky podľa zákona č. 469/2002 Z. z. o environmentálnom označovaní produktov v znení zákona č. 587/2004 Z. z. a zákona č. 217/2007 Z. z. je popísaný vo vyhodnotení opatrenia č.3 tohto materiálu. Na medzinárodnej úrovni je typ I štandardizovaný technickou normou ISO 14024, prebranou aj do sústavy slovenských technických noriem (ďalej len STN).
•	typ II – vlastné vyhlásenia tvrdení o environmentálnych vlastnostiach produktov, ktoré sú formulované výrobcami, dovozcami, distribútormi, maloobchodníkmi alebo kýmkoľvek, kto má pravdepodobný prospech z tvrdenia. Vlastné vyhlásenia sa môžu uvádzať aj bez certifikácie treťou  stranou. Tento typ environmentálneho označovania je štandardizovaný  technickou normou ISO 14021, prebranou aj do sústavy STN.
•	typ III – environmentálne vyhlásenia o produktoch (EPD - Environment Product Declaration) sú  absolútnou kvantifikovanou výpoveďou o environmentálnych aspektoch daného produktu, a to vo všetkých fázach jeho životného cyklu. Tie zahŕňajú ťažbu surovín a palív, výrobu základných materiálov a energií, výrobu hodnoteného výrobku, dopravu vo všetkých fázach životného cyklu výrobku, používanie výrobku a jeho servis, demontáž a recykláciu/zneškodnenie častí výrobku po skončení životnosti výrobku. Vyhlásenie musí byť overené treťou nezávislou stranou. Typ III je štandardizovaný revidovanou technickou normou ISO 14025, ktorá sa v súčasnosti preberá do STN.
b)	Schéma pre environmentálne manažérstvo a audit (EMAS)
EMAS (the Community Eco-Management and Audit Scheme) je systémový nástroj Európskeho spoločenstva na ochranu životného prostredia a podporu udržateľného rozvoja.
Registrácia organizácií v EMAS sa v SR realizuje od roku 2001 prijatím revidovaného nariadenia Európskeho parlamentu a Rady ES č.761/2001. V súčasnosti vykonanie nariadenia č. 761/2001 zabezpečuje zákon č. 491/2005 Z .z. o environmentálnom overovaní a registrácií organizácií v schéme Európskeho spoločenstva pre environmentálne manažérstvo a audit a o zmene a doplnení niektorých zákonov, s účinnosťou od 1.1.2006, a vyhláška MŽP SR č. 606/2006 Z. z., ktorou sa vykonáva zákon 491/2005 Z. z. Od roku 2001 sa do schémy EMAS zapojilo v SR 5 organizácií, a preto je potrebné zintenzívniť podporu registrácie organizácií v EMAS vytvorením funkčného systému vzdelávania pracovníkov v produkčných organizáciách, poradenských organizáciách, v organizáciách akreditovaných pre overovanie požiadaviek EMAS a pracovníkov potenciálnych organizácií pre registráciu v EMAS. 
Za účelom integrovania uplatňovania dobrovoľných nástrojov environmentálnej politiky v rámci rezortu životného prostredia a zabezpečenia jeho prieniku do ostatných sektorových politík v záujme využitia výhod trhu pre riešenie aktuálnych problémov ochrany a tvorby životného prostredia a pre riešenie požiadaviek trvalo udržateľného rozvoja SR vytvorilo ministerstvo životného prostredia návrh Stratégie uplatňovania dobrovoľných nástrojov environmentálnej politiky, ktorý vláda SR schválila uznesením č.1092/2007 zo dňa 19.11.2007. Cieľom stratégie je prostredníctvom sústavného zlepšovania environmentálneho správania sa organizácií a zvyšovania povedomia spotrebiteľskej verejnosti dosiahnuť znižovanie environmentálnych vplyvov aktivít a produktov na životné prostredie. Návrh stratégie okrem analýzy súčasného stavu uplatňovania dobrovoľných nástrojov environmentálnej politiky v SR obsahuje priority, ciele a prostriedky na ich uplatnenie. Kľúčovou  aktivitou navrhnutej stratégie je vypracovanie Akčného plánu pre udržateľnú výrobu a spotrebu do konca roku 2008 v súlade s usmernením Európskej komisie a zásadami a princípmi európskej integrovanej produktovej politike (ďalej len IPP) a Obnovenej stratégie EÚ pre trvalo udržateľný rozvoj.
Európska komisia vypracovala 1. návrh systému na verifikáciu environmentálnych technológií, ktorý je do januára 2008 v štádiu pripomienkovania. Vo väzbe na pripravované kroky tohto systému bude potrebná spolupráca so skúšobnými, normalizačnými a akreditačnými inštitúciami na medzinárodnej a národnej úrovni.
Návrh opatrení:
•	Podporovať v rámci národného a európskeho systému environmentálneho označovania také produkty, pri výrobe ktorých sa používajú environmentálne technológie.
•	V spolupráci so Slovenskou národnou akreditačnou službou vytvoriť podmienky na realizáciu environmentálneho označovania typu III v SR.
•	Pokračovať v podpore začleňovania organizácií do EMAS.
•	Vypracovať Akčný plán pre udržateľnú výrobu a spotrebu v súlade s prioritami návrhu Stratégie uplatňovania dobrovoľných nástrojov environmentálnej politiky v SR a zásadami Integrovanej produktovej politiky.
Merateľný ukazovateľ pokroku:
•	Akčný plán pre udržateľnú výrobu a spotrebu
•	Počet udelených environmentálnych značiek
•	Počet vlastných tvrdení organizácií o environmentálnych vlastnostiach produktov overených druhou resp. treťou stranou (typ II.)
•	Zavedenie systému environmentálneho označovania typu III
•	Počet organizácií začlenených do EMAS
•	Počet organizácií s certifikovaným EMS podľa ISO 14001
Kontakt:
Ministerstvo životného prostredia SR
Slovenská agentúra životného prostredia, Centrum environmentálneho manažérstva
Slovenská národná akreditačná služba

Aktivita č.4	Ekodizajn výrobkov využívajúcich energiu
Zodpovedajúca aktivita podľa ETAP:
6.	Pre kľúčové výrobky, procesy a služby vypracovať a odsúhlasiť ciele zamerané
	na výkonnosť.
Súčasný stav:
Cieľom smernice Európskeho parlamentu a Rady č. 2005/32/ES o vytvorení rámca pre stanovenie požiadaviek na ekodizajn výrobkov využívajúcich energiu, ktorou sa mení a dopĺňa Smernica 92/42/EHS a smernice Európskeho parlamentu a Rady 96/57/ES a 2000/55/ES je vytvorenie obsiahleho a koherentného legislatívneho rámca, ktorý sa bude zameriavať na zabezpečenie voľného pohybu výrobkov využívajúcich energiu a na príspevok k bezpečnosti dodávky energie, ako aj k zvýšeniu konkurenčnej schopnosti hospodárstva EÚ. Zároveň sa zabezpečí aj ochrana životného prostredia a ochrana záujmov priemyslu a spotrebiteľov. Uvedené ciele z oblasti energetiky a životného prostredia sa v tomto návrhu zlučujú a poskytujú tak základ pre rozvoj požiadaviek ekodizajnu výrobkov. Opatrenia smernice by mali byť rámcové a súčasne je definovaná možnosť tvorby implementačných smerníc pre vybrané výrobky. Vykonávacie opatrenia k uvedenej smernici by mali pokrývať všetky typy zdrojov energie.
Časť požiadaviek na výrobky je v súčasnosti upravená smernicami 92/42/EHS o požiadavkách na energetickú účinnosť teplovodných kotlov spaľujúcich kvapalné palivá alebo plynné palivá, 96/57/ES o požiadavkách na energetickú účinnosť elektrických chladničiek a mrazničiek pre domácnosť a ich kombinácie, 2000/55/ES o požiadavkách na energetickú účinnosť elektrických predradníkov žiarivkových zdrojov svetla. Do slovenskej legislatívy boli transponované nariadením vlády č. 425/2000 Z. z., ktorým sa ustanovujú podrobnosti o technických požiadavkách na energetickú účinnosť a postupoch posudzovania zhody na elektrické chladničky a mrazničky pre domácnosť a ich kombinácie v znení neskorších predpisov, nariadením č. 433/2000 Z. z., ktorým sa ustanovujú podrobnosti o technických požiadavkách na účinnosť a postupoch posudzovania zhody teplovodných kotlov spaľujúcich kvapalné palivá alebo plynné palivá v znení neskorších predpisov a nariadením č. 594/2002 Z. z., ktorým sa ustanovujú podrobnosti o technických požiadavkách na energetickú účinnosť a postupoch posudzovania zhody na elektrické predradníky žiarivkových zdrojov svetla. Vstupom smernice do platnosti sa uvedené nariadenia stali vykonávacími opatreniami podľa smernice. V súčasnosti Európska komisia vypracúva návrhy nových vykonávacích opatrení pre 19 rozličných skupín výrobkov, avšak ešte nie je určené aký bude právny charakter týchto vykonávacích opatrení. V prípade, že to budú nariadenia EÚ, sú priamo vykonateľné vo všetkých členských krajinách a nebude potrebná ich ďalšia transpozícia. Ak to budú iné právne predpisy, bude potrebné ich transponovať na národnej úrovni napr. cez nariadenia vlády resp. úpravou príslušných zákonov napr. novelizáciou zákona č. 264/1999 Z. z.. Očakáva sa, že 19 vykonávacích opatrení, ktoré stanovia požiadavky na ekodizajn, by malo byť prijatých v priebehu rokov 2008 až 2010.
Návrh zákona o environmentálnom navrhovaní a používaní výrobkov využívajúcich energiu (zákon o ekodizajne) vláda SR schválila uznesením vlády č. 734/2007 dňa 5. septembra 2007. V súčasnosti tento vládny návrh zákona prechádza legislatívnym procesom v Národnej rade SR. Uvedený návrh zákona úplne transponuje smernicu 2005/32/ES do právneho poriadku SR.
Návrh opatrení:
•	Úplná implementácia smernice o ekodizajne výrobkov využívajúcich energiu.
•	Úplná implementácia vykonávacích opatrení podľa smernice o ekodizajne výrobkov využívajúcich energiu
Merateľný ukazovateľ pokroku:
•	Príprava a schválenie zákona o environmentálnom navrhovaní a používaní výrobkov využívajúcich energiu
•	Príprava nariadení vlády v nadväznosti na vykonávacie opatrenia v zmysle smernice o ekodizajne výrobkov využívajúcich energiu
•	Novelizácia a doplnenie zákona NR SR č. 264/1999 Z. z. zo 7. septembra 1999 o technických požiadavkách na výrobky a o posudzovaní zhody a o zmene a doplnení niektorých zákonov
Kontakt:
Ministerstvo hospodárstva SR
Úrad pre normalizáciu, metrológiu a skúšobníctvo SR
Aktivita č.5	Podpora rozvoja obnoviteľných zdrojov energie (OZE)
Zodpovedajúca aktivita podľa ETAP:
10.	Finančné nástroje pre obnoviteľné zdroje energie (OZE) a energeticky účinné
	technológie.
Súčasný stav:
Vo väzbe na kapitolu 2 tohto materiálu boli v podmienkach SR vypracované nasledujúce materiály:
Stratégia vyššieho využitia obnoviteľných zdrojov energie v SR, schválená dňa 25. apríla 2007 uznesením vlády SR č. 383. Zámerom stratégie je vytvoriť podmienky na vyššie využívanie obnoviteľných zdrojov energie vo väzbe na naplnenie indikatívneho cieľa výroby elektriny z OZE na celkovej spotrebe elektriny na úrovni 31% do roku 2010. Uvedený indikatívny cieľ je stanovený v Akte o podmienkach pristúpenia Slovenska a o úpravách zmlúv v kapitole 12 Energetika.
Program vyššieho využitia biomasy a slnečnej energie v domácnostiach, ktorý bol vypracovaný a schválený na MH SR. Ide o podporu domácností, ktoré nie sú oprávnené čerpať zo Štrukturálnych fondov EÚ. Dotácie budú pridelené po splnení určitých kritérií a administrátorom tohto programu bude Slovenská inovačná a energetická agentúra. Ministerstvo hospodárstva SR podporí kotly na biomasu, ktoré sú určené na spaľovanie drevných peliet, brikiet a štiepok alebo využívajú splyňovanie dreva. Tieto však musia spĺňať určité kritériá, ktoré minimalizujú negatívne dopady spaľovania biomasy na životné prostredie. Celková výška finančných prostriedkov vyčlenených na jeden rok je plánovaná na 100 mil. Sk.
Návrh Akčného plánu využívania biomasy, spracovaný MPSR (toho času na schvaľovacom procese na MP SR), ktorý je zameraný na dosiahnutie cieľov:
1.	Vyhodnotenie fyzickej dostupnosti biomasy“(cieľ bude splnený schválením celkového Akčného plánu vládou SR v decembri 2007)
2.	Určene priorít využívania biomasy
2.1	Podpora producentov palivovej biomasy v lesnom hospodárstve a na nedotovanej poľnohospodárskej pôde
2.2	Zariadenia na produkciu paliva na báze poľnohospodárskej a lesnej biomasy
2.3	Zariadenia na výrobu tepla
2.4	Výstavba bioplynových staníc
3.	Legislatíva
4.	Podpora vedy a výskumu
5.	Informačná kampaň
Štruktúra Akčného plánu pre cieľ č.2 je navrhovaná v troch aspektoch:
Z hľadiska sortimentu koncových výrobkov určených na užitie sa doporučuje zamerať sa na :
a)	výrobu peletiek
b)	štiepok
c)	biopalív, t.j. MERO, FAME, bioetanol a bioplyn
Z hľadiska použitia koncových biopalív sa doporučuje zamerať sa na :
a)	kotly na priame spaľovanie slamy, štiepok, peletiek na výrobu tepla, teplej úžitkovej vody a v prípade väčších zariadení i na výrobu elektrickej energie
b)	využitie fermentačných procesov a následnú intenzívnu výstavbu bioplynových staníc s produkciou bioplynu a jeho spaľovaním a výrobou elektrickej energie, s nutnosťou racionálneho využívania tepla
c)	produkciu nafty s 30% obsahom MERO, t.j. B-30 a výrobu benzínov s vyšším prídavkom bioalkoholu, optimálne E-85, t.j. benzíny s obsahom 85% bioetanolu s príslušným dopadom na technológiu vybavenia autoparkov
Z hľadiska potrebných technológií je účelné sa zamerať na vývoj a otestovanie všetkých vymenovaných technológií t.j.:
a)	komplexnej poľnohospodárskej a lesnej techniky potrebnej na pestovanie, zber spracovanie biomasy do formy vhodnej na energetické využitie
b)	komplexnej technológie na výrobu štiepok a kvalitných zmesných peletiek pozostávajúcich zo zmesi dendromasy a poľnohospodárskej biomasy
c)	vývoj a testovanie moderných viacreaktorových fermentačných procesov s ich optimalizáciou bezpečnosti prevádzky s dôrazom na kvalitu a kvantitu získavaného bioplynu
Účinná štátna podpora výskumu a vývoja technológií OZE bude realizovaná prostredníctvom štátneho programu výskumu a vývoja, zameraného na podporu technológií. Pri príprave dlhodobého zámeru štátnej vednej a technickej politiky bude problematika využívania biomasy zahrnutá do vecných priorít. Vyššia pozornosť vo výskume sa musí venovať aj energetickému zhodnocovaniu odpadov a energetickému využívaniu skládkového plynu.
Návrh opatrení:
•	Prijatie legislatívnych opatrení.
•	Realizácia podporného programu pre biomasu a slnečné kolektory.
•	Vo väzbe na Akčný plán využívania biomasy:
-	Podpora budovania zariadení na produkciu paliva na báze poľnohospodárskej a lesnej biomasy.
-	Podpora budovania zariadení na výrobu tepla využívajúcich biomasu.
-	Podpora výstavby bioplynových staníc na kombinovanú výrobu tepla a energie, využívaním exkrementov hospodárskych zvierat.
-	Realizácia informačnej kampane - informovanie zákazníkov o prínose biomasy, stretnutia poľnohospodárov s výrobcami tepla, tvorba informačných materiálov.
Merateľný ukazovateľ pokroku:
•	Dosiahnutie úrovne využívania OZE podľa cieľov Stratégie vyššieho využitia obnoviteľných zdrojov energie v SR
•	Počet vybudovaných zariadení na produkciu paliva na báze poľnohospodárskej a lesnej biomasy
•	Počet vybudovaných tepelných zariadení na spaľovanie biomasy
•	Počet vybudovaných bioplynových staníc
•	Počet realizovaných seminárov, konzultácií a odborných akcií, organizovaných rezortom pôdohospodárstva, alebo za účasti zástupcu rezortu
•	Počet a zameranie informačných materiálov o biomase
•	Počet projektov riešených v rámci ŠP VV so zameraním na environmentálne technológie
Kontakt:
Ministerstvo hospodárstva SR
Ministerstvo pôdohospodárstva SR
Slovenská inovačná a energetická agentúra
Aktivita č.6	Podpora využívania biopalív v doprave
Zodpovedajúca aktivita podľa ETAP:
10.	Finančné nástroje pre obnoviteľné zdroje energie (OZE) a energeticky účinné
	technológie.
Súčasný stav:
Vláda SR uznesením č. 1022/2005 schválila Národný program rozvoja biopalív. Súčasný stav v realizácii programu biopalív hodnotí „Správa o používaní biozložiek v motorových palivách za rok 2006 v zmysle nariadenia vlády SR č. 246/2006 Z. z.“, ktorú vláda SR prerokovala dňa 4. júla 2007 a vzala na vedomie ako informatívny materiál. V materiáli je naformulovaný ďalší postup pri plnení programu biopalív v období rokov 2007 až 2010. Ide o okruh opatrení, ktoré vecne a v spolupráci zabezpečia ministerstvá hospodárstva a pôdohospodárstva, ako aj ďalšie dotknuté ministerstvá a podnikateľské subjekty.
Na realizáciu programu biopalív je schválená nepriama štátna podpora, a to formou znížených sadzieb spotrebných daní (procedurálny proces notifikácie takéhoto postupu bol zo strany EK schválený).
Vo väzbe na Národný program využívania biopalív bol Ministerstvom pôdohospodárstva SR vypracovaný návrh Akčného plánu využívania biomasy, ktorý vo väzbe na podporu biopalív v doprave odporúča zamerať sa na produkciu nafty s 30% obsahom MERO, t.j. B-30 a výrobu benzínov s vyšším prídavkom bioalkoholu, optimálne E-85, t.j. benzíny s obsahom 85% bioetanolu s príslušným dopadom na technológiu vybavenia autoparkov.
Návrh opatrení:
•	Realizácia Národného programu využívania biopalív v doprave.
•	Rozpracovať Národný program využívania biopalív po roku 2010.
Merateľný ukazovateľ pokroku:
•	Plnenie cieľov Národného programu využívania biopalív v doprave.
Kontakt:
Ministerstvo hospodárstva SR
Ministerstvo pôdohospodárstva SR

Aktivita č.7	Podpora inovatívnych environmentálnych technológií
Zodpovedajúca aktivita podľa ETAP:
1.	Zlepšenie a rozšírenie výskumu, vývoja a zavádzania do praxe, zlepšenie koordinácie
	medzi relevantnými programami.
10.	Finančné nástroje pre obnoviteľné zdroje energie (OZE) a energeticky účinné
	technológie.
11.	Opatrenia na podporu enviro-projektov v priemysle
Súčasný stav:
Vláda SR dňa 14. marca 2007, uznesením č. 265/2007 schválila materiál „Inovačná stratégia pre SR na roky 2006 – 2013“, ktorý bol vypracovaný na základe Plánu práce vlády Slovenskej republiky na rok 2006 (uzn. č. 1012/2005) a vo väzbe na materiál „Nový začiatok lisabonskej stratégie“ , v ktorom jedným z hlavných opatrení je zvýšené presadzovanie environmentálnych inovácií dynamizáciou implementácie Akčného plánu na podporu environmentálnych technológií. Vo väzbe na zameranie a ciele prijatej inovačnej stratégie bude štátna pomoc v budúcom období zameraná aj na:
•	realizáciu úsporných programov zameraných na znižovanie energetickej a  materiálovej náročnosti priemyslu,
•	riešenie enviro–inovačných projektov,
•	zavádzanie nízkoemisných, nízkoodpadových a energeticky úsporných technológií (zavádzanie environmentálne priaznivých výrobných technológií), ktorými sa zabezpečí znižovanie emisií znečisťujúcich látok a minimalizácia produkcie odpadov.
Návrh opatrenia:
Zameranie štátnej pomoci na podporu riešenia enviro inovačných projektov a podporu uvádzania ich výsledkov do praxe.
Merateľný ukazovateľ pokroku:
Počet podporených projektov zameraných na inovatívne environmentálne technológie
Kontakt:
Ministerstvo hospodárstva SR v spolupráci s Ministerstvom životného prostredia SR
Aktivita č.8	Environmentálna štátna pomoc
Zodpovedajúca aktivita podľa ETAP:
10.	Finančné nástroje pre obnoviteľné zdroje energie (OZE) a energeticky účinné
	technológie
11.	Opatrenia na podporu enviro-projektov v priemysle
Súčasný stav:
Environmentálny fond je zriadený zákonom č. 587/2004 Z. z. o environmentálnom fonde ako štátny fond na uskutočňovanie štátnej podpory starostlivosti o životné prostredie. Podľa tohto zákona prostriedky fondu možno poskytnúť a použiť na podporu činností zameraných na dosiahnutie cieľov štátnej environmentálnej politiky na celoštátnej, regionálnej alebo miestnej úrovni, podporu prieskumu, výskumu a vývoja zameraného na zisťovanie a zlepšenie stavu životného prostredia, podporu environmentálnej výchovy, vzdelávania a propagácie, podporu riešenia mimoriadne závažnej environmentálnej situácie, podporu odstraňovania následkov havárie a mimoriadneho zhoršenia vôd ohrozujúcich alebo poškodzujúcich životné prostredie, správu fondu, splátku úverov poskytnutých fondu bankami a inými právnickými osobami a úrokov z nich.
Na rok 2008 má Environmentálny fond vypracovaný materiál „Členenie jednotlivých oblastí podpory na aktivity platné pre rok 2008“.
Vo väzbe na nové programovacie obdobie 2007 – 2013 sa v rámci Operačného programu „Životné prostredie“ (ďalej len „OP ŽP“) plánuje na technológie na zamedzenie znečistenia ovzdušia, z ktorých časť budú aj inovatívne technológie, alokovať 180 mil. EUR z Európskeho fondu regionálneho rozvoja a 29 000 000 EUR z prostriedkov na spolufinancovanie zo štátneho rozpočtu. Projekty podporujúce technológie na ochranu ovzdušia budú realizované v rámci prioritnej osi 3: Ochrana ovzdušia a minimalizácia nepriaznivých vplyvov zmeny klímy v rámci OP ŽP.
V oblasti koncových technológií pre odpadové hospodárstvo budú podporované aj technológie inovatívneho charakteru v rámci prioritnej osi 4: Odpadové hospodárstvo. Na technológie zamerané na odpadové hospodárstvo je plánovaných 291 000 000 EUR z Kohézneho fondu a zo štátneho rozpočtu cca 51 000 000 EUR.
Návrh opatrení:
Z prostriedkov Environmentálneho fondu podporovať:
•	využívanie malých, lokálnych obnoviteľných zdrojov energie na výrobu tepla a teplej úžitkovej vody,
•	využívanie nízkoemisných zdrojov na výrobu na výrobu tepla a teplej úžitkovej vody,
•	zavádzanie čistejších technológií so zameraním na BAT technológie.
Zameranie štátnej pomoci na podporu riešenia enviro inovačných projektov a podporu uvádzania ich výsledkov do praxe.
Merateľný ukazovateľ pokroku:
Množstvo finančných prostriedkov poskytnutých na podporu projektov:
•	so zameraním na využívanie malých, lokálnych obnoviteľných zdrojov energie
•	so zameraním na využívanie nízkoemisných zdrojov
•	so zameraním na zavádzanie čistejších technológií so zameraním na BAT technológie
Počet podporených projektov zameraných na inovatívne environmentálne technológie.
Kontakt:
Ministerstvo životného prostredia SR
Environmentálny fond
Aktivita č.9	Recyklačný fond
Zodpovedajúca aktivita podľa ETAP:
11.	Opatrenia na podporu enviro-projektov v priemysle
Súčasný stav:
Recyklačný fond je neštátny účelový fond bez napojenia na štátny rozpočet.
Právny rámec poskytovania prostriedkov z Recyklačného fondu upravuje Zákon č. 223/2001 Z. z. o odpadoch a o zmene a doplnení niektorých zákonov. Vykonávacím predpisom k zákonu je vyhláška Ministerstva životného prostredia SR č. 127/2004 Z. z. o sadzbách pre výpočet príspevkov do Recyklačného fondu, o zozname výrobkov, materiálov a zariadení, za ktoré sa platí príspevok do Recyklačného fondu a o podrobnostiach o obsahu žiadostí o poskytnutie prostriedkov z Recyklačného fondu.
Recyklačný fond nemôže podporovať aktivity zamerané priamo na výskum inovatívnych technológií, zákon č. 223/2001 však umožňuje podporu aktivít zameraných na aplikáciu nových recyklačných technológií do praxe.
Účelom poskytovania prostriedkov z Recyklačného fondu je podpora separovaného zberu, zhodnocovania a spracovania:
•	opotrebovaných batérií a akumulátorov,
•	odpadových minerálnych olejov,
•	opotrebovaných pneumatík
•	odpadov z  viacvrstvových kombinovaných materiálov,
•	elektroodpadu,
•	odpadu z plastov,
•	odpadu z papiera,
•	odpadu zo skla,
•	starých vozidiel a 
•	odpadu z kovových obalov,
pričom podporou sa v danej súvislosti rozumie aj propagácia zhodnocovania odpadov, zabezpečovanie informačných systémov na podporu zhodnocovania odpadov a podpora zameraná na vyhľadávanie a aplikáciu nových technológií zhodnocovania odpadov.
Možnými príjemcami prostriedkov z Recyklačného fondu sú mestá, obce, združenia obcí a podnikateľské subjekty pôsobiace v oblastiach, do ktorých je možné prostriedky z Recyklačného fondu umiestniť.
Prostriedky z Recyklačného fondu sú poskytované ako 
•	účelový úver,
•	účelová dotácia,
•	obligatórna úhrada prostriedkov vyplácaných spracovateľmi starých vozidiel držiteľom starých vozidiel, ktorí staré vozidlo sami umiestnia na určené parkovisko (
•	obligatórne príspevky obciam vo väzbe na ich výsledky v oblasti separovaného zberu a zabezpečovania zhodnocovania jednotlivých zložiek komunálneho dopadu,
pričom účelové úvery, účelové dotácie a obligatórne príspevky obciam sú poskytované na základe zmluvy uzavretej s Recyklačným fondom a obligatórna úhrada spracovateľom starých vozidiel je vyplácaná na základe dokladov z ich účtovnej a prevádzkovej dokumentácie.
Základným kritériom posudzovania predložených žiadostí o poskytnutie prostriedkov z Recyklačného fondu je predpokladaný environmentálny prínos budúcej realizácie podkladového projektu – jeho súlad s aktuálnym Programom odpadového hospodárstva Slovenskej republiky schváleným vládou SR a rozpracovaným v komoditných programoch jednotlivých sektorov Recyklačného fondu a v programe činnosti všeobecného sektora Recyklačného fondu.
Po schválení poskytnutia prostriedkov Správnou radou Recyklačného fondu sú schválené prostriedky v prospech žiadateľov uvoľňované na základe zmlúv uzavretými so žiadateľmi s ich náležitosťami stanovenými v § 64 ods. 10 zák. č. 223/2001 Z. z.; osnovy základných typov zmlúv o poskytnutí prostriedkov sú dané v prílohách Smernice o poskytovaní finančných prostriedkov z Recyklačného fondu.
Prostriedky z Recyklačného fondu sú uvoľňované s účelovou viazanosťou uvedenou v zmluve, kopírujúcou v jej dotknutej časti schvaľovacie rozhodnutie Správnej rady Recyklačného fondu.
Súčasťou komplexu záväzkov žiadateľa sú v každom prípade záväzné environmentálne prínosy realizácie podporeného projektu,  mechanizmus kontroly plnenia týchto záväzkov zo strany Recyklačného fondu a ustanovenia sankcionujúce žiadateľa za prípadné neplnenie záväzkov.

„Cieľom a zmyslom predkladaných zmien a doplnení zákona č. 223/2001 Z. z. o odpadoch a zákona č. 529/2005 Z. z. o obaloch je zabezpečiť v rokoch 2008 až 2015 plnenie nasledovných cieľov:
•	realizovať zásadu, aby všetky recyklačné poplatky, rovnako ako príspevky do Recyklačného fondu, ktoré zaplatia obyvatelia SR v cene tovarov, boli použité len na podporu zberu, triedenia a zhodnocovania odpadov a s nimi priamo súvisiace aktivity
•	 získať nové suroviny pre priemysel, zvýšiť ich podiel z dnešných 160 tis. ton ročne na 1 mil. ton vytriedeného a recyklovaného odpadu ročne v roku 2015 a 1,5 mil. ton ročne v roku 2020 a tým znížiť závislosť SR od dovozu
•	iniciovať a podporiť recyklačný priemysel ako nové priemyselné odvetvie s jeho konkurencie schopnosťou v rámci EÚ do roku 2012; konečnom dôsledku prispieť k zvýšeniu objemu daní pre príjem do štátneho rozpočtu
•	v rámci recyklačného priemyslu vytvoriť do koku 2015 cca 6200 nových dlhodobo udržateľných pracovných miest  a do roku 2020 ďalších cca 4000 nových pracovných miest
•	zapojiť všetkých 2924 miest a obcí (dnes cca 1 800) do separovaného zberu komunálnych odpadov do roku 2010
•	do roku 2015 dosiahnuť zhodnocovanie odpadov na úrovni 80% až 95% (podľa jednotlivých komodít  a tým trvalé plnenie limitov zhodnocovania odpadov stanovených EÚ a vládou SR
Návrh opatrenia:
V súvislosti s vyššie uvedenými cieľmi podporovať nové technológie na recykláciu a zhodnocovanie odpadov a uvádzať ich do praxe.
Merateľný ukazovateľ pokroku:
Množstvo finančných prostriedkov na podporu nových technológií na recykláciu a zhodnocovanie odpadov a ich uvádzanie do praxe.“
Kontakt:
Ministerstvo životného prostredia SR
Recyklačný fond
Aktivita č.10	Zelené verejné obstarávanie
Zodpovedajúca aktivita podľa ETAP:
19.	Podpora verejného obstarávania pre environmentálne technológie.
Súčasný stav:
Hlavnými dôvodmi na vypracovanie Národného akčného plánu pre zelené verejné obstarávanie v SR na roky 2007-2010 (ďalej len NAP GPP) bola požiadavka EK^6 pre jednotlivé členské krajiny, prijatý zákon o verejnom obstarávaní, ktorý nekladie povinnosť uplatňovať environmentálne špecifikácie vo verejných zákazkách, nedostatočné využívanie environmentálnych špecifikácií, nejasné formulovanie environmentálnych špecifikácií vo verejných zákazkách a nedostatočná informovanosť. NAP GPP bol schválený dňa 7.11.2007 uznesením vlády SR č. 944/2007. Strategickým cieľom tohto materiálu je zlepšiť environmentálne správanie verejného sektora prostredníctvom zvýšenia úrovne uplatňovania zeleného verejného obstarávania a vytvoriť podmienky, aby sa táto úroveň do roku 2010 priblížila priemernej úrovni zeleného verejného obstarávania, ktorú v súčasnosti dosahujú členské štáty s najlepšími výsledkami. Materiál obsahuje priority a aktivity smerujúce k dosiahnutiu uplatňovania environmentálne vhodných produktov, technológií a systémov environmentálneho manažérstva vo verejnom obstarávaní.
EK pre podporu realizácie GPP vypracovala „Príručku pre zelené verejné obstarávanie“, ktorá je vydaná vo všetkých jazykoch členských štátov.
Návrh opatrení:
Realizovať aktivity na dosiahnutie priorít NAP GPP:
•	Vytvoriť medzirezortnú pracovnú skupinu ako poradný orgán ministra životného prostredia, ktorá bude zložená zo strán zainteresovaných v procese GPP.
•	Spracovať a vydať metodickú príručku ku GPP v podmienkach SR.
•	Prostredníctvom školení sprístupniť odborné informácie verejným obstarávateľom a obstarávateľom.
•	Vytvoriť účinný komunikačný a informačný systém pre GPP s cieľom poskytovania aktualizovaných informácií na web stránkach MŽP SR a SAŽP, propagačno-informačných materiálov a organizovania seminárov.
•	Pravidelne monitorovať plnenie uznesenia vlády č. 944/2007 o implementácii NAP GPP v jednotlivých rezortoch.
•	Zvýšiť podiel obstaraných produktov a služieb pre MŽP SR zeleným verejným obstarávaním o 30% voči súčasnému stavu
Merateľný ukazovateľ pokroku:
•	Plnenie cieľov NAP GPP
•	Podiel uplatnených environmentálnych špecifikácií vo verejných zákazkách
•	Podiel obstaraných produktov a služieb pre MŽP za rok zeleným verejným obstarávaním voči produktom a službám obstaraným klasickým verejným obstarávaním
Kontakt:
Ministerstvo životného prostredia SR
Slovenská agentúra životného prostredia, Centrum environmentálneho manažérstva
Úrad pre verejné obstarávanie
Aktivita č. 11:	Zabezpečenie finančných prostriedkov pre malé a stredné podniky na
		uplatňovanie progresívnych environmentálnych technológií a ekoinovácií
Zodpovedajúca aktivita podľa ETAP:
7.	Mobilizácia finančných nástrojov na zníženie rizika investícií do environmentálnych
	technológií.
V správe „Prijať výzvy  „Lisabonská stratégia pre rast a zamestnanosť“ EK vyzýva členské krajiny: „Členské štáty by mali zostaviť postupnosť implementácie ETAP, ktorá by identifikovala konkrétne opatrenia a termíny súvisiace najmä s dimenziou výskumu (predovšetkým technologických platforiem) a podporou MSP (rizikový kapitál) odstránením škodlivých dotácií“.

Súčasný stav:
Vláda SR dňa 19.9.2007 uznesením č. 785 schválila Návrh postupu implementácie iniciatívy JEREMIE v Slovenskej republike v programovom období 2007 – 2013. Uvedený materiál uvažuje v rámci navrhnutého portfólia nástrojov aj s využitím záručných schém a rizikového kapitálu na podporu malého a stredného podnikania, pričom ide o nástroje, ktoré sa dajú efektívne využiť aj v environmentálnej oblasti.
V prípade, že riadiace orgány v rámci svojich operačných programov vyčlenia prostriedky na implementáciu iniciatívy JEREMIE v SR v programovom období 2007 – 2013, je možné cez tieto nástroje podporiť aj ciele operačných programov zamerané na oblasť environmentálnych technológií a ekoinovácií. Implementácia iniciatívy JEREMIE však vyžaduje, aby relevantné  riadiace orgány v rámci svojich operačných programov vyčlenili alokáciu na túto formu financovania operačných programov (teda nie formou poskytovania grantov, ale formou využitia rizikového kapitálu, prípadne záručných schém). Keďže ide o oblasť ekologických technológií a ekoinovácií, prostriedky by mali byť vyčlenené v rámci operačného programu Životné prostredie a operačného programu Konkurencieschopnosť a hospodársky rast. V rámci oboch operačných programov existuje v jednotlivých opatreniach priestor na využitie vyššie uvedených nástrojov. Ich využitím by sme dokázali reagovať na uvedenú výzvu EK ako aj na slabé stránky a ohrozenia uvedené vo SWOT analýze v časti 1.6.4. Environmentálne technológie, ktorá konštatuje „slabú podporu ekologických inovácií a environmentálnych technológií zo strany štátu a nedostatok finančných prostriedkov, najmä u malých a stredných podnikov na uplatňovanie progresívnych technológií a ekoinovácií.“ 
Uvedeným spôsobom je možné podporovať environmentálne projekty trvalo udržateľným spôsobom v dlhodobom časovom horizonte, keďže ide o revolvingové nástroje. Súčasne uvádzame, že využitím foriem pomoci ako je rizikový kapitál je možné dosiahnuť aj leverage effect – t.j. zvýšenie objemu prostriedkov zo súkromných zdrojov a tým aj podpory väčšieho množstva projektov.
V rámci operačného programu Životné prostredie je vhodné využitie inovatívnych finančných nástrojov v rámci prioritnej osi 2 Ochrana ovzdušia, ozónovej vrstvy a minimalizácia nepriaznivých vplyvov klimatických zmien vrátane.
V operačnom programe Konkurencieschopnosť a hospodársky rast je vhodné využitie inovatívnych finančných nástrojov v rámci prioritnej osi 1  Inovácie a rast konkurencieschopnosti. V rámci prioritnej osi 2 Energetika je v rámci opatrenia Zvyšovanie energetickej efektívnosti na strane výroby aj spotreby a zavádzanie progresívnych technológií v energetike taktiež priestor pre inovatívne finančné nástroje. 
Prijímateľmi pomoci sú v uvedených osiach a opatreniach súkromne osoby, teda privátny sektor.
Návrh opatrenia:
V prípade, že v rámci jednotlivých operačných programov budú vyčlenené prostriedky na implementáciu iniciatívy JEREMIE, je možné podporiť projekty malých a stredných podnikov zameraných na ciele operačných programov v oblasti environmentálnych technológií a ekoinovácií vhodnými nástrojmi finančného inžinierstva, t.j. vrátane rizikového kapitálu.
Merateľný ukazovateľ pokroku:
•	Určenie výšky alokácie z operačného programu Životné prostredie a operačného programu Konkurencieschopnosť a hospodársky rast na implementáciu iniciatívy JEREMIE v SR v programovom období 2007 – 2013
•	Počet podporených projektov u malých a stredných podnikateľov v nadväznosti na výšku alokácie z vyššie uvedených operačných programov, určenú na implementáciu iniciatívy JEREMIE v SR v programovom období 2007 – 2013
Kontakt:
Ministerstvo financií SR
Ministerstvo životného prostredia SR
Ministerstvo hospodárstva SR